C 214/52
MT
Il-Ġurnal Uffiċjali tal-Unjoni Ewropea
16.6.2023
L-Erbgħa 18 ta’ Jannar 2023
163.
Jitlob li ssir kampanja strateġika ta' komunikazzjoni u ta' sensibilizzazzjoni tal-UE fil-konfront tal-pajjiżi Afrikani bil-għan li tirribatti n-narrattivi dannużi, b'mod partikolari dawk li qed jinfirxu fir-reġjun, min-naħa tal-Federazzjoni Russa u tar-Repubblika tal-Poplu taċ-Ċina;
164.
Jiddenunzja l-indħil tar-Russja fl-Afrika li qiegħed jpoġġi d-demokrazija fil-periklu, b'mod partikolari permezz ta' preżenza aktar qawwija tal-grupp Wagner fil-kontinent; jikkundanna bil-qawwa l-abbużi u d-delitti kommessi mill-grupp Wagner;
165.
Jitlob sħubija Afrika-Ewropa li timmira li toħloq spazju ta' solidarjetà, sigurtà, paċi u prosperità dejjiema; jistieden lill-UE tieħu azzjonijiet malajr biex topponi l-preżenza dejjem akbar tal-grupp Wagner f'diversi pajjiżi Afrikani, li tkebbes aktar instabbiltà u tikkomprometti l-isforzi fil-ġlieda kontra t-terroriżmu;
It-tisħiħ tad-diplomazija parlamentari bħala strument tal-politika estera
166.
Jenfasizza l-kontribut speċifiku tal-Parlament għall-politika estera u ta' sigurtà tal-UE permezz tar-riżorsi tad-diplomazija parlamentari tiegħu; jitlob skrutinju parlamentari akbar fuq il-kwistjonijiet ta' rilevanza strateġika fl-affarijiet barranin Ewropej; ifakkar, fost ħwejjeġ oħra, li teżisti koopereazzjoni intensa fil-livell politiku u f'dak tekniku, bejn l-Verkhovna Rada tal-Ukrajna u l-Parlament;
167.
Jinnota li l-Parlament huwa involut b'mod attiv fil-PESK permezz tal-istrumenti speċifiċi tiegħu; jissottolinja l-importanza u n-natura unika tal-programmi ta' demokratizzazzjoni tal-Parlament, bħad-“Djalogu Jean Monnet”, immirati lejn it-trawwim u t-tisħiħ tal-ħidma tal-parlamenti; ifakkar li l-istituzzjonijiet kollha tal-UE għandhom jipparteċipaw u jaħdmu flimkien f'attivitajiet li għandhom l-għan li jikkontrobattu r-rigress globali tad-demokrazija, inkluż permezz tal-osservazzjoni elettorali, l-attivitajiet ta' medjazzjoni u djalogu, il-prevenzjoni tal-kunflitti, l-għoti u n-network tal-Premju Sakharov kif ukoll id-diplomazija parlamentari;
168.
Jistieden lis-SEAE jadotta l-libertà tal-istampa u l-libertà tal-espressjoni bħala aspetti prijoritarji u jieħdu l-azzjonijiet neċessarji kollha biex isostni bis-sħiħ il-Linji Gwida dwar il-Libertà tal-Espressjoni Online u Offline; iħeġġeġ lid-delegazzjonijiet tal-UE jtejbu l-miżuri preventivi ta' protezzjoni, jippjanaw ir-risposti ta' emerġenza għad-deterjorament tal-libertà tal-istampa u jagħtu appoġġ viżibbli u jista' jintwera lill-ġurnalisti lokali u lis-soċjetà ċivili;
169.
Jitlob li tissaħħaħ id-diplomazia preventiva tal-UE bħala strument proattiv ta' politika estera biex tevita li jfaqqgħu kunflitti bejn partijiet terzi u ssostnihom fit-tiftix ta' soluzzjonijiet paċifiċi għat-tensjonijiet li qegħdin jiżdiedu;
170.
Jissottolinja l-importanza tal-assemblej parlamentari bħala fora ta' kooperazzjoni u djalogu istituzzjonali u l-kontribut siewi tagħhom għall-azzjoni tal-politika estera Ewropea fi kwistjonijiet ta' sigurtà, kif ukoll il-ħtieġa li tiġi promossa l-attività tagħhom u li jiġu ggarantiti l-funzjonament u l-iżvilupp korrett tagħhom;
171.
Jistieden lill-Kummissjoni u lill-Istati Membri jippermettu u jsaħħu s-sorveljanza parlamentari tal-azzjoni esterna tal-UE, inkluż billi jkomplu l-konsultazzjonijiet regolari tagħhom mal-VP/RGħ u mal-Kummissjoni u billi jinvolu lill-Parlament fl-implimentazzjoni u fl-iskrutinju ulterjuri xierqa tal-Faċilità Ewropea għall-Paċi u tal-Boxxla Strateġika; ifakkar li l-Parlament daħal f'livell ta' kooperazzjoni informali mas-SEAE, li ssaħħaħ wara d-Deċiżjoni tal-Kunsill tas-26 ta' Lulju 2010 u d-dikjarazzjoni tar-Rappreżentant Għoli dwar ir-responsabbiltà politika tal-2010; jisħaq fuq il-bżonn li jkompli jissaħħaħ il-qafas tar-relazzjonijiet interistituzzjonali bejn il-Parlament u s-SEAE, inklużi d-delegaz­ zjonijiet tiegħu; jitlob li jiġi konkluż ftehim qafas għat-tisħiħ tal-kooperazzjoni fil-qasam tal-azzjoni esterna bejn is-SEAE u l-Parlament Ewropew li jaf itejjeb l-istrumenti tal-UE għall-politika estera; jissottolinja l-bżonn li tintuża r-reviżjoni intermedja tal-Fond Ewropew għad-Difiża (EDF) biex tiddaħħal sorveljanza parlamentari adegwata permezz ta' atti delegati għall-programmi ta' ħidma; jisħaq ukoll fuq il-bżonn li jiddaħħal livell simili ta' sorveljanza parlamentari għall-Att dwar it-Tisħiħ tal-Industrija Ewropea tad-Difiża permezz tal-Akkwist Komuni (EDIRPA) u għall-Programm Ewropew għall-Investiment fil-Qasam tad-Difiża (EDIP) tal-futur; jissottolinja li, biex jiżvolġi b'mod adegwat ir-rwol importanti tiegħu ta' sorveljanza demokratika, il-Parlament għandu jirċievi l-informazzjoni u d-dokumenti neċessarji b'mod trasparenti u fiż-żmien opportun;